Bratislava/Vysoké Tatry 16. augusta (TASR) - Spolu 900 skautov zo 14 krajín sveta sa počas dvoch mesiacov zapojilo do najväčšej dobrovoľníckej akcie v histórii Slovenska Dobrovoľníci pre Tatry, pri ktorej odstraňovali následky veternej kalamity vo Vysokých Tatrách.
"Hlavným zámerom projektu bolo pomôcť pri obnove Tatier. Toto medzinárodné spoločenstvo mladých ľudí chcelo však poukázať aj na dôležitosť dobrovoľníctva v spoločnosti," povedal dnes novinárom koordinátor projektu a riaditeľ Ústredia slovenského skautingu Martin Macharik. Pomoc dobrovoľníkov vyzdvihol aj tajomník vládneho výboru pre obnovu a rozvoj Vysokých Tatier Ivan Štefanec. "Ich práca významne prispela k tomu, že 56 percent územia pod správou Štátnych lesov je dnes vyčistených," dodal.
Od 18. júna až do 14. augusta pomáhali dobrovoľníci pri odhadzovaní haluziny, čistiacich prácach v rámci mesta Vysoké Tatry, protipožiarnych opatreniach, sprístupňovaní turistických chodníkov a prípravných prácach na jesennú výsadbu stromčekov. Hlavným príjemcom prác bolo mesto Vysoké Tatry, Štátne lesy TANAP-u či Správa TANAP-u. Spolu odpracovali takmer 50 tisíc dobrovoľníckych hodín, priemerná dĺžka pobytu jedného pracujúceho bola desať dní. Na projekte pracovali najmä 18 až 30-roční skauti, no najstarší účastník mal až 70 rokov. Dobrovoľníci sa zišli z Českej republiky, Srbska, Maďarska, Poľska, Rumunska či krajín západnej Európy. Veľký kus práce odviedli i rómski skauti z východného Slovenska. Skupina 44 mladých ľudí prišla do Tatier v rámci projektu EÚ Mládež.
Brigádnikov navštívil aj premiér Mikuláš Dzurinda či eurokomisár Ján Figeľ. Projekt finančne podporil vládny výbor pre obnovu a rozvoj Vysokých Tatier, Nadácia Ekopolis či Nadácia Pontis.